PREDKLADACIA SPRÁVA

Listom zo dňa 17. júna 2005 podpredseda vlády a minister financií SR požiadal v mene vlády Slovenskej republiky Svetovú banku  (Medzinárodnú banku pre obnovu a rozvoj o úver) o financovanie projektu  „Technická pomoc pri príprave projektu Leader“ vo výške 1 300 000,- EUR (49 400 000,- SKK). Predkladaný materiál je výsledkom negociácií Ministerstva pôdohospodárstva SR a Ministerstva financií SR so Svetovou bankou, ktoré sa uskutočnili v dňoch 21. a 22. septembra 2005 v Bratislave. Dňa 20.10.2005 bol materiál o úverovej zmluve prerokovaný v Úverovom a záručnom výbore s odporúčaním na schválenie. Zápisnica z negociačného stretnutia a záznam z Úverového a záručného výboru tvoria prílohu k vlastnému materiálu.

Cieľom projektu Svetovej banky je poskytnutie technickej pomoci pri príprave na implementáciu nového prístupu vo vidieckych oblastiach s cieľom zvýšiť kvalitu života vo vidieckych oblastiach, pridanú hodnotu miestnych produktov, lepšieho využitia prírodných a kultúrnych zdrojov, obnovu kultúrneho dedičstva lokalít a rozvoj agroturistiky, ktoré sa budú realizovať prostredníctvom jednotlivých projektov v rámci stratégií miestnych akčných skupín. Projekt poskytne technickú pomoc vo forme expertov s cieľom asistovať MP SR pri vytvorení základných strategických dokumentov potrebných pre implementáciu projektu Leader a realizovať pilotné projekty prístupom  Leader v zmysle úverovej zmluvy.

Vzhľadom na fakt, že Slovenská republika sa v súčasnom programovacom období nezúčastnila implementácie prístupu Leader, vzniká naliehavá potreba investovať do rozšírenia kapacity miestnych orgánov v celej krajine, ako aj ústredných orgánov štátnej správy, skoordinovať ich činnosti a tiež vyškoliť zainteresovaných tak, aby získali zručnosti potrebné na prípravu a implementáciu miestnych rozvojových stratégií. Nevyhnutným predpokladom je vypracovanie komplexného administratívneho, právneho a implementačného rámca, ako aj definovanie účinných monitorovacích, hodnotiacich a kontrolných mechanizmov.
Nakoľko vyčlenený objem finančných prostriedkov pre prístup Leader v novom programovacom období 2007 - 2013 predstavuje podľa súčasného stavu rokovaní o finančnej perspektíve cca 3,3 mld. Sk, MP SR má prioritný záujem na účinnom využití týchto prostriedkov. Jednou z  možností efektívnej prípravy je využitie technickej asistencie Svetovej banky  prostredníctvom úveru. 
Pridaná hodnota Svetovej banky je poskytnutie expertov, ktorí napomôžu pri analyzovaní súčasnej situácie v SR a budú na základe svojich dlhoročných praktických skúseností odbornými poradcami pri tvorbe celej koncepcie prístupu  Leader a  jeho základných strategických dokumentov, ako aj spustenie pilotných projektov.
Požiadavka SR na úver od Svetovej banky dá tvorcom politiky EÚ jasný signál o vážnych zámeroch krajiny využiť prostriedky určené na prístup Leader, nakoľko projekt Svetovej banky predstavuje vítanú možnosť prípravy na horeuvedený prístup a spustenie pilotných projektov jeho typu už v priebehu roku  2006.
Dopad na štátny rozpočet bude v súlade so zákonom o štátnom rozpočte na rok 2006, § 4 ods.2 písm. a). Ministerstvo pôdohospodárstva SR predpokladá čerpanie úverových zdrojov vo výške 49 400 000,-SKK v priebehu rokov 2006 a 2007. Podmienkou podpísania úverovej zmluvy bude schválenie zákona o štátnom rozpočte na rok 2006 v NR SR, skôr nie je možné túto úverovú zmluvu pred jeho prijatím podpísať.
Splácanie úveru bude zo štátneho rozpočtu prostredníctvom Ministerstva financií SR, inštitúcia delegovaná vládou.

Slovenská republika ako dlžník bude platiť pohyblivý úrok z istiny čerpaného a nesplateného úveru za príslušné úrokové obdobie. Úroková sadzba je šesť mesačný LIBOR (London InterBank Offered Rate) + marža stanovená Svetovou bankou pri podpise. Úverová zmluva stanovuje, že dňom nadobudnutia účinnosti úverovej zmluvy dlžník zaplatí banke poplatok za poskytnutie úveru vo výške 1,0%, avšak na základe rozhodnutia Rady výkonných riaditeľov Svetovej banky bol tento poplatok na rok 2006 znížený o 0.75 %, jeho výška bude ,025%. Úverová zmluva ďalej určuje, že z nečerpanej časti úveru je dlžník povinný platiť počas prvých štyroch rokov čerpania úveru poplatok vo výške 0.85 % a odo dňa štvrtého výročia vzniku tohto nároku je povinný platiť poplatok z nečerpanej časti úveru vo výške 0.75 %.  Poplatok z nečerpanej časti úveru bol, v súlade s bežnou praxou banky, pre rok 2006 znížený rozhodnutím Rady riaditeľov Svetovej banky o 0.5 % a jeho výška tak bude v tomto roku 0.35 %. Úroky a poplatky za poskytnutie úveru sú splatné polročne spätne za príslušný polrok dňa 15. júna a 15. decembra každý rok. Dlžník splatí v plnej výške istinu úveru dňa 15. júna 2010.

V tejto úverovej zmluve je prvýkrát využitá forma čerpania na základe finančných monitorovacích polročných správ, ktoré okrem informácie o postupe prác na projekte vykazujú výdavky projektu, ktoré sú rozdelené na kategórie v zmysle zmluvy, čo znamená, že nie je potrebné predkladať pri čerpaní úverových zdrojov kópie uhradených faktúr jednotlivými poskytovateľmi služieb, resp. tovarov.

Materiál bol predmetom medzirezortného pripomienkového konania a rokovania Úverového a záručného výboru vlády SR, závery ktorých boli zapracované do výsledného dokumentu.